เป้าหลอก 'ลดดอกเบี้ย' เป้าจริง 'ปลดผู้ว่า ธปท.'
โฟกัสเศรษฐกิจประเทศไทยในสัปดาห์นี้ คงไม่มีเรื่องใดมีน้ำหนักในการติดตามมากกว่าการประชุมคณะกรรมการนโยบายการเงิน (กนง.) เพื่อพิจารณาตัดสินใจเรื่องนโยบายดอกเบี้ยในการแก้ปัญหาเศรษฐกิจ
26 พ.ค. 2556

โฟกัสเศรษฐกิจประเทศไทยในสัปดาห์นี้ คงไม่มีเรื่องใดมีน้ำหนักในการติดตามมากกว่าการประชุมคณะกรรมการนโยบายการเงิน (กนง.) เพื่อพิจารณาตัดสินใจเรื่องนโยบายดอกเบี้ยในการแก้ปัญหาเศรษฐกิจ หลังจากโดนรัฐบาลกดดันอย่างต่อเนื่องว่า การที่ กนง.ไม่ลดดอกเบี้ยลงมาจากระดับ 2.75% คือต้นตอของความเสียหายทางเศรษฐกิจ
การตัดสินใจลดหรือไม่ลดดอกเบี้ย ย่อมเกิดผลข้างเคียงกับตลาดหุ้น ตลาดเงิน ภาคการส่งออกนำเข้า ภาคธุรกิจและต้นทุนของประชาชนที่ไม่รู้อีโหน่อีเหน่
แต่ประเด็นที่ควรติดตามคือ การลดดอกเบี้ยลงมาจะแก้ปัญหาเศรษฐกิจได้จริงหรือ และตลาดการเงินจะส่งผ่านต้นทุนจากการลดดอกเบี้ยลงไปในระบบเศรษฐกิจแค่ไหน
รอยร้าวของความขัดแย้งจนแกนนำรัฐบาลประกาศว่าจะปลดผู้ว่าการ ธปท. เพราะไม่สนองนโยบายจะยุติลงหรือไม่
เนื่องเพราะเป้าหมายหลักของรัฐบาลนั้น ไม่ได้อยู่ที่การลดดอกเบี้ยอย่างเดียว หากแต่อยู่ที่การปลดผู้ว่าการ ธปท. เพื่อส่งคนของตัวเองไปนั่งในตำแหน่ง จากนั้นก็ดำเนินการดึงเงินทุนสำรองออกมาใช้เพื่อสนับสนุนนโยบายการลงทุนของรัฐบาล
นี่ต่างหากคือปมที่อยู่เบื้องหลังให้ชวนติดตาม